РЕЧНИК НА ТЕРМИНИТЕ

Административно сътрудничество : Обмен на информация между държавите членки, при който данъчните органи на тези държави съдействат помежду си и сътрудничат на Комисията в съответствие с Регламент (EО) № 1798/2003 на Съвета [9999] с цел осигуряване на правилното облагане с данък върху добавената стойност на доставките на стоки и услуги, вътреобщностното придобиване на стоки и вноса на стоки. Обменът на информация между държавите членки по принцип обхваща всяка информация, която може да спомогне за правилното изчисляване на ДДС, включително всяка информация, свързана със специфични случаи. Той се осъществява както при поискване, така и без предварително искане.

Вътреобщностна доставка на стоки : Доставка на стоки, изпратени или транспортирани до местоназначение извън съответната им територия, но на територията на ЕС, от или за сметка на продавача или получателя, придобиващ стоките, за друго данъчнозадължено лице или за данъчно незадължено юридическо лице, действащо в това си качество в държава членка, различна от тази, в която е започнало изпращането или транспортирането на стоките.

Вътреобщностно придобиване на стоки : Придобиване на правото на разпореждане като собственик на движима материална вещ, изпратена или транспортирана до лицето, придобиващо стоките, от или от името на продавача, или от лицето, придобиващо стоките, в държава членка, различна от тази, в която е започнало изпращането или транспортирането на стоките.

Група за стратегия за борба с данъчните измами (ATFS) : Експертна група, създадена от Комисията и от държавите членки в отговор на заключенията на Съвета по икономически и финансови въпроси от 28 ноември 2006 г., която има за цел провеждане на обсъждания с технически характер относно стандартните мерки за укрепване на съществуващата система за ДДС, както и борба с ДДС измамите.

ДДС : Данък върху добавената стойност.

Държава членка на вноса : държава членка, в която стоките физически се внасят в ЕС и се пускат в свободно обращение.

Държава членка по местоназначение : държавата членка, до която се изпращат или транспортират стоките, различна от държавата членка, в която се извършва вноса.

ЕАД : Единен административен документ.

Идентификационен номер по ДДС : Индивидуален номер, даван на всяко данъчнозадължено лице, което възнамерява да извършва доставки на стоки или услуги или да придобива стоки за търговски цели. Всеки номер има представка от две букви, чрез които се идентифицира държавата членка, която го е издала.

Митническо деклариране : Действие, чрез което дадено лице изявява желание да постави стоки под определен митнически режим.

Митнически контрол : Специфични действия, извършвани от митническите органи, за да осигурят правилното прилагане на митническото законодателство. Тези действия могат да включват проверка на стоки, проверка на декларирани данни, удостоверяване на действителния и автентичен характер на електронни или писмени документи, проверка на отчетите на предприятия и други документи, проверка на превозни средства, на багаж и други подобни действия.

Освобождаване на стоки : Действието, чрез което митническите органи разрешават стоките да бъдат използвани за целите, предвидени от митническия режим, под който те са поставени.

ПКАС : Постоянният комитет по административно сътрудничество е регулаторен комитет съгласно член 44 от Регламент (ЕО) № 1798/2003 на Съвета, който подпомага Комисията по въпросите, посочени в същия регламент. Той се състои от представителите на държавите членки и се председателства от представителя на Комисията.

Повторен внос : Освобождаване за свободно обращение на стоки, които преди това са били предмет на временен износ съгласно друга митническа процедура, като например пасивно усъвършенстване.

Прехвърляне : изпращане или транспортиране на стоки от вносителя или от негово име за целите на стопанската му дейност до местоназначение извън територията на държавата членка, в която се извършва вносът, но в рамките на територията на ЕС.

Процедура за оформяне на място : Опростена процедура, при която икономическият оператор получава стоките директно в своите помещения (или на определено за целта място); обикновено митническата декларация се счита за подадена, а стоките за освободени, с вписването им в регистрите на икономическия оператор.

Рекапитулативна декларация : Декларация, която се подава от всяко данъчнозадължено лице, идентифицирано за целите на ДДС, извършващо вътреобщностни доставки. Рекапитулативната декларация се изготвя за всяко календарно тримесечие и отчита общата стойност на стоките, доставени на всички получатели в другите държави членки, изброени по идентификационен номер по ДДС.

Рисков профил : Съчетание от критерии по отношение на риска и областите за контрол (напр. вид стока, държава на произход), отразяващо наличието на риск и изискващо прилагане на контролна мярка. Когато тези критерии са разработени на ниво ЕС съгласно обща рамка за управление на риска, те се наричат "рискови профили на ниво ЕС".

РПМК : Разпоредби за прилагане на Митническия кодекс.

Свободно обращение : Статут на стоките, внесени от трети страни, за които са извършени всички формалности по вноса и които могат да бъдат продавани и/или употребявани на пазара на ЕС.

Собствени ресурси от ДДС : През 2009 г. собствените ресурси от ДДС възлизат на 13,7 милиарда евро и представляват 11,7 % от приходите на ЕС. Собствените ресурси от ДДС се изчисляват на хармонизирана база за изчисляване на ДДС. Отправната точка за изчисляването на собствените ресурси от ДДС са общите нетни приходи от ДДС, събрани от всяка държава членка през дадена година. Ако е събран по-малък ДДС вследствие на укриване на данъци или данъчни измами, това обикновено води до намаляване на собствените ресурси от ДДС, внасяни в бюджета на ЕС, освен ако основите за изчисляване на данъка, които следва да се вземат предвид, не са фиксирани на 50 % от БНД, какъвто е случая с някои държави членки.

Фискалис : Програма на ЕС за финансиране на инициативи на данъчните администрации за подобряване работата на данъчните системи във вътрешния пазар посредством системи за комуникация и обмен на информация, многостранен контрол, обмен на служители, семинари и други учебни дейности.

VIES : Система за обмен на информация за ДДС. Системата е електронна мрежа за предаване на информация, свързана с валидността на идентификационния номер по ДДС на фирми, регистрирани в държавите членки. Освен това чрез VIES администрациите на държавите членки получават информация за (освободените от данък) вътреобщностни доставки. Информацията относно данните за регистрацията по ДДС се събира от националните администрации и се въвежда в националните бази данни, за да може да бъде ползвана дистанционно. Това се отнася и до вътреобщностните доставки, декларирани в рекапитулативните декларации. Системата е създадена с цел да се компенсира премахването на митническите формалности и проверки.

КРАТКО ИЗЛОЖЕНИЕ

I. Митническа процедура 42 се използва от вносителя, за да получи освобождаване от ДДС, в случаите когато внесените стоки ще бъдат транспортирани в друга държава членка. ДДС се дължи в държавата членка по местоназначение.

II. Целта на извършения от Палатата одит беше да се оцени дали контролът на митническа процедура 42 и свързаните с нея процеси позволява да се предотвратят и открият случаи на укриване на ДДС. За внесените по тази процедура стоки съществува риск да останат необложени с данък в държавата членка на вноса или да бъдат използвани в държавата членка по местоназначение, без за тях да бъде начислен ДДС. По този начин държавите членки рискуват да загубят приходи от ДДС.

III. Контролните действия и процедури, извършени от митническите и данъчните органи в една държава членка, могат да окажат пряко въздействие върху приходите в друга държава членка. Несъбраният ДДС също влияе върху състава на собствените ресурси на Съюза, както и върху размера на частта, която представляват.

IV. Палатата констатира, че Комисията е предприела разумни стъпки за подобряване на законодателната рамка, като е предложила изменение на директивата за ДДС. Въпреки това е необходимо тази рамка да бъде допълнително подобрена.

V. Палатата установи, че упражняваният контрол в седем държави членки съдържа недостатъци, тъй като:

a) митническите органи не проверяват дали ключовите данни са достоверни и изчерпателни,

б) на данъчните органи не се предоставя основна информация, и

в) данъчните органи не винаги извършват кръстосана проверка на ключовите данни.

VI. Палатата констатира, че прилагането на митническа процедура 42 е довело до значителни загуби. Резултатите от тестването на извадката сочат, че стойността на загубите през 2009 г., изчислена чрез екстраполация, е приблизително 2,2 милиарда евро, от които 1,8 милиарда евро са реализирани в седемте избрани държави членки, а 400 милиона евро в 21 държави членки, където е местоназначението на внесените стоки, съставящи извадката. Това представлява 29 % от теоретично дължимия ДДС, начислен върху данъчната основа на всички стоки, внесени в седемте държави членки на ЕС в рамките на митническа процедура 42.

VII. По-специално, Комисията следва да:

a) Измени разпоредбите за прилагане на Митническия кодекс с цел въвеждане на задължителни и уеднаквени методи за изпращане от икономическите оператори на митническите органи на ключови данни за управлението на случаите на освобождаване от ДДС.

б) Насърчи Съвета да предприеме действия по нейното предложение да се регламентира солидарна и строга отговорност за вносителя за загубите от ДДС в държавата членка по местоназначение, в случаите когато той/тя не е представил(а) изчерпателна и навременна рекапитулативна декларация във връзка с ДДС.

в) Насърчи използването на автоматично удостоверяване на валидността на идентификационните номера по ДДС в електронните системи за митническо оформяне на държавите членки.

г) Създаде рисков профил на ниво ЕС, за да е възможно държавите членки да разполагат с общ подход при извършване на документни проверки, насочени към риска и извършвани на случаен принцип, във връзка с внесените стоки по митническа процедура 42, за да могат да проверяват транспортирането към друга държава членка, спазването на другите условия за освобождаване от данък, както и точността на данъчната основа за начисляване на ДДС.

д) Изготви предложение за изменение на директивата за ДДС с оглед създаването на възможност за отделно посочване на вътреобщностните доставки на стоки от внос по тази митническа процедура в рекапитулативните декларации за ДДС на икономическите оператори , което ще улесни съпоставянето на митническите и данъчните данни в държавата членка, където се извършва вносът.

е) Предложи установяването на пряк автоматичен обмен на информация във връзка с рисковите операции в рамките на митническа процедура 42 между митническите органи на държавата членка, където се извършва вносът, и данъчните органи на държавата членка по местоназначение.

ВЪВЕДЕНИЕ

1. Митническа процедура 42 се използва от икономическия оператор, за да получи освобождаване от ДДС в случаите, когато стоките от страна извън ЕС се внасят в държавата членка на вноса, а след това се транспортират до друга държава членка [1]. ДДС се дължи във втората държава членка — държавата членка по местоназначение.

2. При липсата на добър контрол съществува риск стоките да останат необложени с ДДС в държавата членка, където се извършва вносът, или да бъдат използвани в държавата членка по местоназначение, без там за тях да бъде начислен ДДС.

3. За нормалното функциониране на митническа процедура 42 е необходимо:

a) вносителят [2] да представи изчерпателна и вярна информация във връзка с ДДС в декларацията за внос;

б) митническите органи да проверяват тази информация преди освобождаването на стоките;

в) изпращане на информацията на данъчните органи;

г) данъчните органи да съпоставят тази информация с данните, включени в рекапитулативната декларация във връзка с ДДС, подаденa от вносителя. Тази декларация съдържа списък на всички извършени от вносителя продажби към други държави членки;

д) тази информация да се предоставя на данъчните органи на другите държави членки посредством системата за обмен на информация за ДДС (VIES).

е) данъчните органи в държавата членка по местоназначение да проверяват, че стоките са обложени с ДДС, като съпоставят декларацията за ДДС на купувача с наличната информация в системата VIES.

4. В схемата са представени етапите на митническа процедура 42, а в приложение I е представена действащата законодателна рамка.

СХЕМА

СХЕМА НА ВНОСА НА СТОКИ СЪГЛАСНО МИТНИЧЕСКА ПРОЦЕДУРА 42

+++++ TIFF +++++

5. Укриването на ДДС засяга финансовите интереси на държавите членки. То има въздействие върху бюджета на ЕС, тъй като води до по-ниски собствени ресурси от ДДС. Тази загуба се компенсира от собствените ресурси на база БНД, като по този начин се променя размерът на отделните вноски на държавите членки в бюджета на ЕС. Освен това данъчните измами засягат функционирането на вътрешния пазар и представляват пречка пред лоялната конкуренция. В карето по-долу е описан фиктивен случай на типична злоупотреба с митническа процедура 42.

КАРЕ

ФИКТИВНА, НО ТИПИЧНА ЗЛОУПОТРЕБА С МИТНИЧЕСКА ПРОЦЕДУРА 42

Яхта на стойност 6,6 милиона евро е внесена в държава членка 1 в рамките на митническа процедура 42, като е декларирано директно доставяне на яхтата в държава членка 2. Три години по-късно митническите органи на държава членка 1 инспектират яхтата на тяхна територия и установяват, че според данните от корабния дневник яхтата не е достигнала до държава членка 2. От изпратената от данъчните органи на държава членка 2 информация е видно, че декларираният купувач в държава членка 2 не е внесъл ДДС. Размерът на укритият ДДС в държава членка 1 е 1,3 милиона евро.

ОБХВАТ И ПОДХОД НА ОДИТА

ОДИТНИ ВЪПРОСИ

6. Основната цел на одита беше да се оцени дали Комисията и държавите членки са установили ефективна регулаторна и контролна рамка във връзка с митническа процедура 42 и дали извършваният контрол води до предотвратяване и установяване на случаи на укриване на ДДС.

7. Основният одитен въпрос на ниво Комисия е дали съществува добра регулаторна рамка за борбата с укриването на ДДС в рамките на митническа процедура 42.

8. На ниво държави членки по време на одита беше проверено дали националните митнически и данъчни органи извършват ефективни проверки във връзка с тази процедура.

ОБХВАТ И ПОДХОД НА ОДИТА

9. Палатата изготви модел за контрол (приложение II), който в голяма степен се основава на добрите практики, препоръчани от проектната група № 29 по "Фискалис" [3]. Прилагането на този модел ще позволи гарантиране на добро управление на процедурата за освобождаване от ДДС. Палатата извърши оценка на установената от Комисията регулаторна рамка. Използвайки своя модел за контрол, тя оцени също така прилагането на различните контролни подходи в седем избрани държави членки [4]. През 2009 г. тези държави членки са декларирали обща данъчна основа в размер на повече от 40 милиарда евро за стоките, внесени по митническа процедура 42 и са представлявали 68 % от стойността на вноса в ЕС в рамките на тази процедура.

10. Оценката беше направена въз основа на случайна извадка от минимум 30 стоки за всяка държава членка (общо 219), внесени през 2009 г. в рамките на митническа процедура 42.

11. Освен това от 21 държави членки по местоназначение [5] Палатата поиска да потвърдят дали ДДС в действителност е бил начислен върху внесените стоките от извадката.

КОНСТАТАЦИИ И ОЦЕНКИ

КОМИСИЯТА Е ПРЕДЛОЖИЛА ПОДОБРЕНИЯ НА РЕГУЛАТОРНАТА РАМКА, НО СА НЕОБХОДИМИ ДОПЪЛНИТЕЛНИ ИЗМЕНЕНИЯ

12. На Комисията е възложена [6] специфичната цел да създаде рамка за данъчните администрации на ЕС, която да им позволи да водят ефикасна борба с измамите, и впоследствие да увеличат размера на своите приходи. В митническата област една от специфичните цели е да се гарантира ефективното управление на Митническия съюз в полза на европейските граждани, икономическите оператори и митническите администрации, като се осигури единно прилагане на законодателството, равно третиране на икономическите оператори и по-висока степен на компютризация. Палатата провери дейностите, предприети от Комисията с оглед постигането на тези цели в контекста на митническа процедура 42.

13. Комисията е насърчила обмена на добри практики при извършването на контрол на тази процедура, като е използвала създадените форуми [7] и е предложила подобряване на законодателната рамка посредством инициирането на изменение на член 143 от директивата за ДДС. В съответствие с изменените разпоредби, считано от 1 януари 2011 г. [8] става задължително предоставянето на информация за идентификационните номера по ДДС и за документите, удостоверяващи, че внесените стоки са предназначени за транспортиране към друга държава членка. Тези два елемента са от съществено значение за управлението на процедурата по освобождаване на ДДС от страна на митническите органи. Изискванията на изменената директива обаче вече са били в сила през 2009 г. в седемте избрани държави като част от националните митнически разпоредби.

РЕГУЛАТОРНАТА РАМКА НЕ ГАРАНТИРА ДОБРО И СЪГЛАСУВАНО УПРАВЛЕНИЕ НА ПРОЦЕДУРАТА ПО ОСВОБОЖДАВАНЕ ОТ ДДС ОТ СТРАНА НА МИТНИЧЕСКИТЕ ОРГАНИ НА ДЪРЖАВИТЕ ЧЛЕНКИ …

14. Митническите администрации на 27-те държави членки следва да работят "като една", а на икономическите оператори, внасящи стоки по митническа процедура 42, следва да бъде осигурено равностойно третиране, независимо къде се извършва вносът.

15. В митническото законодателство [9] не са направени изменения, които да отразят новите изисквания на директивата за ДДС. По този начин не се гарантира, че митническите органи ще уеднаквят начините за предоставяне на информацията, посочена в т. 13.

16. Полетата на митническата декларация за внос (обикновено наричана ЕАД), които вносителят следва да попълни с идентификационните номера по ДДС, се използват по различен начин в различните държави членки. Тази липса на стандартно третиране увеличава административната тежест за вносителите, които извършват дейност в повече от една държава членка. РПМК не изисква посочване на кода на държавата по местоназначение и други документи, удостоверяващи, че транспортът е предназначен за друга държава членка.

17. Директивата за ДДС изисква вносителят да посочи идентификационните номера по ДДС в момента на внос като условие за освобождаване от облагане. Митническото законодателство обаче не изисква тези номера да се посочват в този момент, ако се прилага процедурата по оформяне на място. При тази опростена процедура идентификационните номера по ДДС се посочват на по-късен етап, при освобождаването на стоките.

… И РЕГУЛАТОРНАТА РАМКА НЕ ГАРАНТИРА, ЧЕ ИНФОРМАЦИЯТА ЗА ТЕЗИ ОПЕРАЦИИ ВИНАГИ СЕ ПРЕДОСТАВЯ НА ДАНЪЧНИТЕ ОРГАНИ В ДЪРЖАВАТА ЧЛЕНКА ПО МЕСТОНАЗНАЧЕНИЕ

18. За да може укриването на ДДС да бъде открито на по-ранен етап, от изключително значение е информацията относно вътреобщностните доставки на стоки след внос по митническа процедура 42 да бъде изпратена бързо на данъчната администрация на държавата членка по местоназначение.

19. По инициатива на Комисията Съветът е съкратил периода за отчитане на рекапитулативните декларации и срока за обмен на информация за тях между държавите членки. В резултат на това от началото на 2010 г. рекапитулативните декларации следва да се подават веднъж месечно [10], а срокът за обмен на информация между държавите членки се фиксира на един месец [11]. Тези правила се прилагат в шест от одитираните държави членки. Комисията обаче не е успяла да избегне ситуацията, установена от Палатата в Дания, където през 2011 г. икономическите оператори все още подават тримесечни рекапитулативни декларации във връзка с ДДС.

20. Предложените от Комисията изменения на директивата за ДДС предвиждат икономическите оператори да са солидарно отговорни за загубите от ДДС, причинени от неподаването на рекапитулативна декларация във връзка с ДДС. Тези изменения все още не са приети от Съвета. В резултат на неподаването на рекапитулативна декларация информацията за тези операции не достига до държавите членки по местоназначение.

21. Палатата счита, че ако митническите органи на държавата членка преценят, че определен внос е особено рисков [12], те следва да изпратят директно на държавата членка по местоназначение идентификационните номера по ДДС и облагаемата с ДДС сума непосредствено след извършването на вноса, като своеобразна система за ранно предупреждение.

22. Подобна система не съществува за внесените стоки по тази процедура въпреки факта, че Съветът е поискал от Комисията да изготви съответното законодателно предложение до края на 2010 г. [13]

23. Комисията е изготвила указания за митническите органи относно одита на тези внесени стоки. Тези указания ги съветват да прибягват до "взаимопомощ" за получаване на допълнителна информация от други държави членки, вместо да прилагат действащите споразумения за административно сътрудничество [14].

24. В резултат на това митническите органи на две от одитираните държави членки [15] са изпратили искания за взаимопомощ [16] до своите колеги в държавата членка на крайното местоназначение, когато са имали съмнения дали транспортът на стоките до тази държава реално е извършен. Същевременно е трябвало те да използват съществуващите възможности за административно сътрудничество в областта на ДДС. В рамките на мерките за взаимопомощ митническите органи не са задължени да изпращат информация на данъчните органи и съществува риск последните да не бъдат информирани, че стоките остават необложени на тяхна територия.

КОНТРОЛЪТ В ДЪРЖАВИТЕ ЧЛЕНКИ Е НЕДОСТАТЪЧЕН…

25. Както е видно от предходния раздел, регулаторната рамка следва да бъде допълнително подобрена, понеже не гарантира напълно, че митническите органи в държавата членка по местоназначение получават точната информация. Държавите членки носят основната отговорност за предотвратяване, възпиране, откриване и премахване на измамите с ДДС. При митническа процедура 42 е възможно действията на една държава членка да имат пряко отражение върху размера на ДДС, получен в друга държава членка.

26. Разделът по-долу разглежда как седемте държави членки, чиито механизми за прилагане на митническа процедура 42 Палатата одитира, изпълняват своите задължения. Констатациите и оценките се основават на:

a) сравнение между тези механизми и модела за контрол на Палатата (вж. приложение III),

б) анализ на спазването на основните изисквания на тази процедура от държавите членки (вж. приложение IV),

в) информация, получена от 21 държави членки по местоназначение (вж. бележка под линия 6), дали на тяхна територия е бил начисляван ДДС (вж. приложение V).

МИТНИЧЕСКИТЕ ОРГАНИ В ОДИТИРАНИТЕ ДЪРЖАВИ ЧЛЕНКИ НЕ ГАРАНТИРАТ ВАЛИДНОСТТА И ИЗЧЕРПАТЕЛНОСТТА НА ДАННИТЕ И ИЗПЪЛНЕНИЕТО НА ДРУГИТЕ УСЛОВИЯ ЗА ОСВОБОЖДАВАНЕ ОТ ОБЛАГАНЕ

В МОМЕНТА НА ВНОС ВНОСИТЕЛИТЕ СЛЕДВА ДА ПРЕДСТАВЯТ НА МИТНИЧЕСКИТЕ ОРГАНИ ВАЛИДНИ ИДЕНТИФИКАЦИОННИ НОМЕРА ПО ДДС

27. Ако митническите органи не разполагат с идентификационните номера по ДДС, те не могат да уведомят данъчната администрация на държавата членка, където ще се извърши вносът, за осъществявания по тази процедура внос. Ако тези номера не са валидни, информацията за операциите няма да бъде приета от системата VIES и няма да достигне до данъчните органи на държавата членка по местоназначение.

28. През 2009 г. посочването в ЕАД на идентификационния номер по ДДС вече е задължително в седемте избрани държави членки в съответствие с техните национални митнически правила. В много случаи обаче идентификационният номер по ДДС на вносителя не е бил посочен в ЕАД в Испания, Франция и Австрия, а идентификационният номер по ДДС на крайния получател на стоките не е отбелязан в ЕАД на всички случаи на внос, избрани в извадката за Белгия, Дания и Франция (вж. точки 1 и 3 на приложение III).

29. Само в Дания и Словения електронните системи за митническо оформяне извършват автоматична проверка в системата VIES на валидността на идентификационния номер по ДДС на вносителя. В Испания същата проверка се извършва само по отношение на идентификационния номер по ДДС на крайния получател на стоките. В нито една от посетените държави членки обаче не се извършва такава проверка преди допускане на стоките за свободно обращение, когато те са внесени по процедура за оформяне на място. В Белгия е било възможно да се внесат стоки по митническа процедура 42, като в ЕАД се представи фиктивен идентификационен номер по ДДС (вж. точки 2, 3 и 4 от приложение III).

30. В резултат на това при 17 от 29 случая на внос в извадката беше установено, че идентификационният номер по ДДС на вносителя не е бил валиден към момента на вноса. Такъв вид внос е бил извършен в Испания и Австрия (вж. точка 1 от приложение IV). Идентификационният номер по ДДС на крайния получател на стоките не е бил валиден към момента на вноса в други 12 от 219 случая на внос в извадката. Такъв вид внос е бил извършен в Белгия, Дания, Франция и Австрия (вж. точка 2 от приложение IV).

СТОКИТЕ ТРЯБВА ФИЗИЧЕСКИ ДА НАПУСНАТ ТЕРИТОРИЯТА НА ДЪРЖАВАТА ЧЛЕНКА НА ВНОСА

31. Към момента на вноса следва да е сигурно, че предназначението на стоките е да бъдат транспортирани от държавата членка на вноса в друга държава членка. Палатата счита [17], че след вноса стоките трябва да бъдат транспортирани, без да се преработват в стоки от различно естество. При поискване вносителят следва да представи на митническите органи доказателство, че внесените стоки ще бъдат транспортирани (например номер на документа за транспорт). Това може да се осигури чрез вписване на удостоверяващи документи в ЕАД и посочване на кода на държавата по местоназначение.

32. В 205 от 219 случая на внос в извадката ЕАД е бил приет, без да съдържа вписано доказателство за предстоящ транспорт към друга държава членка. Дори в Испания, където е задължително в ЕАД да се посочи номерът на документа за транспорт до държавата членка по местоназначение, това изискване не е било изпълнено в 20 от 30 одитирани случаи на внос (вж. точки 5 и 6 от приложение III).

33. Съгласно решенията на Съда на Европейския съюз [18] освобождаването от ДДС при вътреобщностна доставка на стоки е приложимо единствено ако вносителят докаже, че стоките са напуснали физически територията на държавата членка на вноса.

34. В 36 от 219 случая на внос в извадката вносителят не е представил документи, удостоверяващи, че стоките са напуснали физически територията на държавата членка на вноса. Това е особено валидно за Белгия (вж. точка 3 от приложение IV). Освен това в два случая в Белгия и един случай в Испания декларираните стоки са били автомобилни части, а стоките, предоставени на държавите членки по местоназначение — завършени автомобили. В подобни случаи е много трудно да се гарантира, че всички внесени стоки са били реално транспортирани до друга държава членка (вж. точка 4 от приложение IV).

ПОСЛЕДВАЩИТЕ ПРОВЕРКИ ЩЕ ПРЕДОСТАВЯТ ДОПЪЛНИТЕЛНА ГАРАНЦИЯ, ЧЕ УСЛОВИЯТА ЗА ОСВОБОЖДАВАНЕ ОТ ОБЛАГАНЕ СА ИЗПЪЛНЕНИ

35. Произволните последващи проверки, насочени към рискови области във връзка със спазването на тези и на други условия за освобождаване от облагане (вж. точки 1—5 от приложение IV) помагат за недопускане на укриване на ДДС. Такива проверки не са извършвани в Белгия и Дания (вж. точка 9 от приложение III).

НЕ СЕ ПРЕДОСТАВЯ ОСНОВНА ИНФОРМАЦИЯ

НА ДАНЪЧНИТЕ ОРГАНИ НА ДЪРЖАВАТА ЧЛЕНКА НА ВНОСА СЛЕДВА ДА СЕ ПРЕДОСТАВЯ ИНФОРМАЦИЯ ЗА ВНОСА ПО МИТНИЧЕСКА ПРОЦЕДУРА 42

36. Палатата счита, че необходимата информация, вписана в електронните системи за митническо оформяне, следва автоматично да се изпраща на данъчните органи на държавата членка на вноса. Информация за всички избрани в извадката операции по внос е била изпратена на данъчните администрации в пет [19] от седемте одитирани държави членки, но не и в Австрия, нито във Франция (вж. точка 10 от приложение III). Освен това полезността на предоставените данни в Белгия и Швеция е ограничена.

37. Палатата отбелязва, че в Белгия съществуват случаи, при които в ЕАД само се вписват стоки, предназначени за транспорт към редица други държави членки, без да се конкретизира тяхното количество. Това възпрепятства данъчните органи да извършат полезно сравнение между получените от митническата администрация данни и рекапитулативната декларация във връзка с ДДС.

38. В Швеция данъчните органи не са успели да установят идентификационния номер по ДДС на данъчния представител в информацията, получена от митническите органи. В този случай също не е възможно да се извърши сравнителен анализ на митническата информация и рекапитулативната декларация във връзка с ДДС.

ВЪТРЕОБЩНОСТНИТЕ ДОСТАВКИ НА СТОКИ СЛЕДВА ДА СЕ ОТЧИТАТ В РЕКАПИТУЛАТИВНИТЕ ДЕКЛАРАЦИИ ВЪВ ВРЪЗКА С ДДС, А ИНФОРМАЦИЯТА СЛЕДВА ДА СЕ ПРЕДОСТАВЯ НА ДАНЪЧНИТЕ ОРГАНИ В ДЪРЖАВАТА ЧЛЕНКА ПО МЕСТОНАЗНАЧЕНИЕ ПОСРЕДСТВОМ VIES

39. Използвайки системата VIES, данъчните органи следва да осигуряват на държавите членки по местоназначение изчерпателна, навременна и точна информация относно вътреобщностните доставки на стоки или прехвърляния след внос по процедура 42.

40. В Австрия, Словения и Швеция икономическите оператори систематично отчитат статистическата стойност или митническата стойност на вноса, предхождащ вътреобщностната доставка на стоки, в рекапитулативната декларация във връзка с ДДС. Тези стойности са по-ниски от облагаемата с ДДС сума на вноса, тъй като последната включва и други такси, като например транспортни разходи, мита и акцизи [20]. Така чрез системата VIES на другите държави членки се съобщават занижени суми и те не могат да определят точната основа за начисляване на ДДС.

КОГАТО ИНФОРМАЦИЯ ЗА ОПЕРАЦИИТЕ НЕ МОЖЕ ДА БЪДЕ ПРЕДАДЕНА ЧРЕЗ СИСТЕМАТА VIES, ТЯ СЛЕДВА ДА БЪДЕ СЪОБЩЕНА ПО ДРУГ НАЧИН

41. В Испания 15 от 30 избрани единици от извадката представляват внос от компании от други държави членки, които не са идентифицирани за целите на ДДС [21] и не са определили данъчен представител. Следователно вътреобщностните доставки на стоки или прехвърляния, извършени след подобен внос, могат да не бъдат отчетени в рекапитулативните декларации във връзка с ДДС/VIES.

42. Данъчните органи на Испания не са информирали други държави членки, участващи в механизма за "обмен на информация без предварително искане", тъй като обменът на информация по този начин или не е задължителен [22], или не е предвиден конкретно за операции след внос по митническа процедура 42 [23].

НЕ ВИНАГИ СЕ ИЗВЪРШВА КРЪСТОСАНА ПРОВЕРКА НА ОСНОВНИТЕ ДАННИ

43. За да открият случаите на неподаване на рекапитулативни декларации и за да гарантират, че декларациите са изчерпателни, данъчните органи биха могли систематично и автоматично да сравняват облагаемата с ДДС сума на вноса, записана от митническите органи, със стойностите на вътреобщностните доставки или прехвърляния, декларирани в рекапитулативната декларация. Последните стойности следва да са поне равни на първите. Ако това не е така, необходимо е по-нататъшно изследване на въпроса, при което да се вземат предвид рисковите фактори, свързани със случая.

44. Словения е единствената държава членка, която е въвела ефективно сравняване, използвайки ИТ инструменти за автоматично сравнение между митническите данни и данните в съответната рекапитулативна декларация във връзка с ДДС. Разликите се отбелязват и се възлагат на данъчен инспектор за по-нататъшно проучване. Тази система обаче взема предвид статистическата стойност, а не облагаемата с ДДС сума (вж. точка 11 от приложение III).

45. Палатата счита, че данъчните органи в държавата членка по местоназначение следва да извършват кръстосани проверки на данните, получени от друга държава членка посредством системата VIES, със справките-декларации за ДДС, подадени от получателя на стоките.

46. В десет случая от извадката вътреобщностната доставка е била докладвана на държавите членки по местоназначение посредством VIES, но тези държави информираха Палатата, че последващото вътреобщностно придобиване не е било докладвано от икономическия оператор в неговата справка-декларация за ДДС. Една кръстосана проверка между VIES и справката-декларация за ДДС би показала на държавите членки това разминаване.

… И Е ПРИЧИНА ЗА ЗАГУБИ ПРИ СЪБИРАНЕТО НА ДДС

47. Описаните в приложение IV грешки, открити при извършените от Палатата тестове на извадката от 219 случая на внос от 2009 г., имат или пряко финансово отражение в държавата членка на вноса, или потенциално отражение върху събирането на ДДС в държавата членка по местоназначение. Размерът на загубите се оценява на около 2,2 милиарда евро, от които 1,8 милиарда са реализирани в седемте одитирани държави членки [24], а 400 милиона — в 21 държави членки по местоназначение на внесените стоки от извадката [25]. В седемте държави членки тази сума представлява 29 % от ДДС, теоретично дължим [26] върху облагаемата сума на всички случаи на внос по митническа процедура 42 през 2009 г.

48. В държавите членки по местоназначение загубите, оценени чрез екстраполация на 400 милиона евро, са възникнали по две причини:

държавата членка на вноса е получила непълна информация [27]. Това е причината за загуби, които се оценяват на над 150 милиона евро;

получената от държавата членка на вноса информация не е използвана правилно — не е сравнена с подадените от получателите справки-декларации за ДДС. Това е причина за загуби, които се оценяват чрез есктраполация приблизително на 250 милиона евро.

49. Избраните в извадката случаи на внос в седемте държави членки на вноса би трябвало да бъдат последвани от вътреобщностни доставки или прехвърляния към двадесет и една държави членки. Палатата поиска от тези двадесет и една държави членки по местоназначение да потвърдят, че внесените стоки действително са доставени или прехвърлени към друга държава членка, както и че получателите на стоките са декларирали пред данъчните органи съответните вътреобщностни придобивания. От изпратените искания за потвърждение за 213 единици [28] бяха получени отговори за 175 [29]. В 20 от тях (11 %) е посочено, че ДДС не е бил начислен в държавата членка по местоназначение. Допълнителна информация за това е предоставена в приложение V.

ЗАКЛЮЧЕНИЯ И ПРЕПОРЪКИ

50. Палатата установи, че Комисията е подобрила регулаторната рамка, но е необходимо да се предприемат допълнителни действия. Палатата констатира също така, че контролът в държавите членки е недостатъчен.

51. Прилагането на митническа процедура 42 е довело до значителни загуби. Въз основа на резултатите от тестовете на извадката загубите за 2009 г. се оценяват чрез екстраполация на около 2,2 милиарда евро, от които 1,8 милиарда са реализирани в седемте одитирани държави членки, а 400 милиона — в държавите членки по местоназначение на внесените стоки от извадката. Това представлява 29 % от ДДС, теоретично дължим върху облагаемата сума на всички вносни операции по митническа процедура 42 през 2009 г. в тези седем държави членки на ЕС (вж. точка 47).

52. Регулаторната рамка позволява събирането на основна информация за управление на процедурата по освобождаване от ДДС в момента на вноса. Необходимо е обаче да се положат допълнителни усилия, за да се осигури достатъчна уеднаквеност при управлението на процедурата за освобождаване от ДДС от различните държави членки, за да се постигне целта администрациите да "работят като една". Разликите в методите на държавите членки могат да бъдат използвани от недобросъвестни лица (вж. точки 14—17).

ПРЕПОРЪКА 1

Комисията следва да измени РПМК, за да въведе задължителни и уеднаквени методи за предоставяне на информация в момента на вноса относно съответните идентификационни номера по ДДС, документите, удостоверяващи, че транспортът е предназначен за държавата членка по местоназначение, идентификацията на тази държава и облагаемата с ДДС стойност на вноса. Тези правила следва да се прилагат и при процедурата за оформяне на място.

53. Въвеждането на солидарна отговорност за необявяването на информация за вътреобщностни операции след внос по тази процедура ще позволи по-ранно откриване на случаите на укриване на ДДС (вж. точка 20).

ПРЕПОРЪКА 2

Комисията следва да насърчи Съвета да предприеме действия във връзка с нейното предложение за изменение на директивата за ДДС, за да се регламентира, че вносителят (или неговият данъчен представител) е носи солидарна и строга отговорност за загубите от ДДС в държавата членка по местоназначение, ако не е подал изчерпателна и навременна рекапитулативна декларация във връзка с ДДС.

54. Едновременното съществуване на два канала за предаване на информация (взаимна помощ в областта на митническите въпроси и административно сътрудничество за целите на ДДС) между държавите членки и различните администрации (митническа и данъчна) затруднява непрекъснатата и целенасочена комуникация между компетентните органи и възпрепятства начисляването на ДДС в държавите членки по местоназначение (вж. точки 23 и 24).

ПРЕПОРЪКА 3

Комисията следва да предостави указания на компетентните органи в държавите членки, за да разясни в кои случаи следва да се прилагат механизмите на взаимната помощ и в кои — механизмите на административното сътрудничество.

55. Митническите и данъчните контроли не работят ефективно при освобождаването от ДДС при внос с помощта на митническа процедура 42. В посетените държави членки бяха открити случаи на неспазване на условията за освобождаване от ДДС, като например използване на невалидни идентификационни номера по ДДС, и на други основни изисквания като точност на облагаемата с ДДС сума или подаване на изчерпателна, вярна и навременна рекапитулативна декларация във връзка с ДДС (вж. точки 27—35, 39 и 40).

ПРЕПОРЪКИ 4 И 5

4. Комисията следва да насърчи въвеждането на автоматична проверка на валидността на идентификационните номера по ДДС във VIES в електронните системи за митническо оформяне на държавите членки.

5. Комисията следва да създаде профил на риска на европейско ниво, така че държавите членки да могат да прилагат общ подход при извършването на ориентирани към рискови области и документни проверки на случаен принцип на вноса по митническа процедура 42 с цел проверка на действителността на транспорта към друга държава членка и другите условия за освобождаване от облагане, както и точността на облагаемата с ДДС сума.

56. Фактът, че освобождаването от ДДС се управлява от две различни администрации (митническа и данъчна) намалява ефективността на контрола, тъй като между тях не се поддържа непрекъсната комуникация по отношение на вноса по тази процедура. Виж точки 36—38.

57. Автоматичният обмен на пълна и точна информация между данъчните органи на държавите членки посредством VIES зависи от желанието на вносителя да подаде изчерпателна рекапитулативна декларация във връзка с ДДС. Одитът установи, че в държавите членки на вноса се извършват твърде малко систематични кръстосани проверки на информацията между митническите и данъчните данни (вж. точки 43—44).

ПРЕПОРЪКА 6

Комисията следва да предложи изменение на директивата за ДДС с оглед вътреобщностните доставки след внос по тази процедура да бъдат посочвани отделно в рекапитулативните декларации на икономическите оператори. Това ще позволи извършването на ефективно сравнение между митническата и данъчната информация в държавата членка, където се извършва вносът.

58. Когато впоследствие се установи, че вносителят не е регистриран за целите на ДДС и не е определил данъчен представител в държавата членка на вноса, информацията относно вътреобщностните доставки може да достигне до данъчните органи на държавата членка по местоназначение, само ако техните колеги в държавата членка на вноса я изпратят, без да са получили от тях предварително запитване. Понастоящем обменът на този вид информация не е задължителен (вж. точки 41 и 42).

ПРЕПОРЪКА 7

Комисията следва да предложи изменение на законодателството, като въведе задължение за държавите членки да обменят информацията, необходима за правилното начисляване на ДДС в държавата членка по местоназначение без предварително запитване от органите в нея.

59. Начисляването на ДДС в държавата членка по местоназначение зависи също така от желанието на крайния получател да декларира вътреобщностното придобиване в своята справка-декларация за ДДС. При механизма за административно сътрудничество не винаги се изпраща пълна и актуална информация на данъчните органи в държавата членка по местоназначение, или последната не извършва систематични кръстосани проверки на информацията, получена по този механизъм, със справките-декларации за ДДС (вж. точки 45—46).

ПРЕПОРЪКА 8

Комисията следва да предложи въвеждане на пряк автоматичен обмен на информация относно рисковите операции в рамките на митническа процедура 42 между митническите органи на държавата членка на вноса и данъчните органи на държавата членка по местоназначение (система за ранно предупреждение).

Настоящият доклад беше приет от Одитен състав IV с ръководител Игорс ЛЮДБОРЖС (Igors LUDBORŽS) — член на Сметната палата, в Люксембург на заседанието му от 11 октомври 2011 г.

За Сметната палата

+++++ TIFF +++++

Vítor Manuel da Silva Caldeira

Председател

[9999] Регламент (ЕО) № 1798/2003 на Съвета от 7 октомври 2003 г. относно административното сътрудничество в областта на данъка върху добавената стойност и за отмяна на Регламент (ЕИО) № 218/92 (ОВ L 264, 15.10.2003 г., стр. 1).

[1] Този режим е познат като митническа процедура 42, тъй като в поле 37 от единния административен документ вносителят на стоките следва да посочи код, започващ с цифрите 42. В случаите когато стоките са повторно внесени, се записва код, започващ с цифрите 63. За целите на настоящия доклад позоваванията на митническа процедура 42 се отнасят и до митническа процедура 63.

[2] Вносител, който не е регистриран по ДДС в държавата членка на вноса, може да посочи данъчен представител, който да изпълни данъчните му задължения.

[3] Проектна група № 29 по "Фискалис" относно злоупотребата с правилата за ДДС при внос. Групата се състои от експерти от държавите членки.

[4] Белгия, Дания, Испания, Франция, Австрия, Словения и Швеция.

[5] Белгия, България, Чешка република, Дания, Германия, Ирландия, Испания, Франция, Италия, Литва, Унгария, Малта, Нидерландия, Румъния, Австрия, Полша, Португалия, Словакия, Финландия, Швеция и Обединеното кралство.

[6] Декларация за дейността по отношение на оперативните разходи на ГД "Данъчно облагане и митнически съюз", придружаваща предварителния проектобюджет за 2010 г.

[7] Експертни групи по Фискалис, ПКАС, Комитет по Митническия кодекс — отдел за интеграция и хармонизиране на данните и ATFS.

[8] Директива 2009/69/ЕО на Съвета от 25 юни 2009 г. за изменение на Директива 2006/112/ЕО относно общата система на данъка върху добавената стойност по отношение на избягване на данъци при внос (OJ L 175, 4.7.2009, p. 12).

[9] Регламент (ЕИО) № 2454/93 на Комисията от 2 юли 1993 г. за определяне на разпоредби за прилагане на Регламент (ЕИО) № 2913/92 на Съвета относно създаване на Митнически кодекс на Общността (ОВ L 253, 11.10.1993 г., стp. 1).

[10] Съгласно член 3 от Директива 2008/117/ЕО на Съвета от 16 декември 2008 г. за изменение на Директива 2006/112/ЕО относно общата система на данъка върху добавената стойност с цел борба с данъчните измами, свързани с вътреобщностните сделки (OВ L 14, 20.1.2009 г., стр. 7).

[11] Регламент (ЕО) № 37/2009 на Съвета от 16 декември 2008 г. за изменение на Регламент (ЕО) № 1798/2003 относно административното сътрудничество в областта на данъка върху добавената стойност с цел борба с данъчните измами, свързани с вътреобщностните сделки (OВ L 14, 20.1.2009 г., стр. 1).

[12] Например при внос, извършен от съмнителен оператор, или при чувствителни стоки.

[13] Второ изявление на Съвета в приложение II на документ на Съвета 10430/09: "Съветът приканва Комисията да разгледа в кратки срокове възможността за установяване между държавите членки на автоматичен обмен на информация, събрана в съответствие с член 143, параграф 2, букви а) и б) от Директива 2006/112/ЕО и, по целесъобразност, да направи необходимите законодателни предложения до края на 2010 г."

[14] Регламент (ЕО) № 1798/2003 на Съвета.

[15] Литва и Словения.

[16] Съгласно Регламент (ЕО) № 515/97 на Съвета от 13 март 1997 г. относно взаимопомощта между административните органи на държавите членки и сътрудничеството между последните и Комисията по гарантиране на правилното прилагане на законодателството в областта на митническите и земеделските въпроси (OВ L 82, 22.3.1997 г., стр. 1).

[17] Въз основа на член 143, параграф 1, буква г) от директивата за ДДС.

[18] Решение на Съда от 27 септември 2007 г. по дело 409/04 Teleos и др. [2007] ECR I-7797, точка 42; Решение на Съда от 27 септември 2007 г. по дело C-184/05 Twoh International [2007] ECR I-7897, точка 23; Решение на Съда от 18 ноември 2010 г. по дело C-84/09 X [2010] ECR I 0000, точка 27; Решение на Съда от 7 декември 2010 г. по дело C-285/09 Generalbundesanwalt beim Bundesgerichtshof, точка 41; и Решение на Съда от 16 декември 2010 г. по дело C-430/09 Euro Tyre Holding BV, точка 29, относно прилагането на член 28в, параграф А, буква а), първа алинея от Шеста директива, заменена от член 138, параграф 1 от действащата директива за ДДС.

[19] Белгия, Дания, Испания, Словения и Швеция.

[20] Вж. член 86 от директивата за ДДС.

[21] В противоречие с данъчното законодателство на Испания.

[22] Член 19 от Регламент (ЕО, Евратом) № 1798/2003 на Съвета.

[23] Съгласно член 3 от Регламент (ЕО) № 1925/2004 на Комисията от 29 октомври 2004 г. за определяне на подробни правила за прилагането на някои разпоредби на Регламент (EO) № 1798/2003 на Съвета относно административното сътрудничество в областта на данъка върху добавената стойност (OВ L 331, 5.11.2004 г., стр. 13).

[24] Условията за освобождаване от ДДС не са изпълнени при над 10 % от единиците в извадката за Белгия, Испания и Швеция (вж. приложение IV, точки 1—5)

[25] Екстраполация въз основа на грешките, открити от Палатата в извадката от одитирани операции на внос във всяка от седемте държави членки.

[26] Като се използва средната ставка на ДДС (18,67 %), приложима в държавите членки на внос, ако всички внесени стоки от извадката останат там.

[27] Посочената в рекапитулативните декларации информация не е била пълна при над 10 % от избраните в извадката единици в Белгия, Испания, Австрия и Словения (вж. приложение IV, точка 7).

[28] От общо 219 случая на внос на стоки, за 213 беше поискано потвърждение. При шест случая наличната информация на място не позволи да се проследи физическото движение на стоките.

[29] Германия отказа да отговори на запитването на Палатата. Палатата отбелязва, че на 25 май 2011 г. генералният адвокат по дело C-539/09 комисия/Федерална република Германия подчерта тясната връзка между приходите на държавите членки от ДДС и приходите на Европейския съюз от собствени ресурси, натрупани от ДДС, както и че Сметната палата има правомощията да проверява административното сътрудничество в областта на ДДС.

--------------------------------------------------

ПРИЛОЖЕНИЕ I

ОПИСАНИЕ НА ПРОЦЕДУРАТА

Когато стоките се внасят и се допускат за свободно обращение в дадена държава членка, ДДС се начислява в същата държава членка [1]. Ако към момента на осъществяване на вноса обаче е сигурно, че внесените стоки ще бъдат транспортирани към друга държава членка, ДДС се дължи в държавата членка на крайното местоназначение. Това представлява освобождаване от ДДС при внос въз основа на факта, че вносът е последван от освободена от данък вътреобщностна доставка или прехвърляне на стоки към друга държава членка [2].

Тази процедура е известна като "митническа процедура 42", защото в подобни случаи вносителят трябва да посочи в поле № 37 на ЕАД код, започващ с цифрите 42, който означава, че вносът е с "едновременно пропускане в свободно обращение и вътрешна употреба на стоки, които са обект на доставка без ДДС на друга държава членка" [3]. Ако стоките са предмет на повторен внос, следва да се отбележи код 63.

Процедурата е сравнително лесна за вносителите, които трябва да представят пред митническите органи на държавата членка на вноса стандартен ЕАД за внос и да отбележат митническа процедура с код 42 (за внос) или 63 (за повторен внос) в поле№ 37. Към момента на осъществяване на вноса следва вече да е сигурно, че стоките са предназначени за транспорт от държавата членка на вноса към друга държава членка.

Митническите органи в държавата членка на вноса отговарят за освобождаването от ДДС. Член 131 от директивата за ДДС предоставя правомощия на тази държава членка да определя условия за това освобождаване с оглед да осигури правилно и ясно приложение на този механизъм и да предотврати укриване, избягване или злоупотреба с ДДС.

След като стоките са допуснати за свободно обращение в държавата членка на вноса, те следва или да бъдат доставени на купувач, или да бъдат директно прехвърлени към вносител в друга държава членка. Тази доставка или прехвърляне на стоки представлява вътреобщностна операция, освободена от ДДС по силата на членове 17 и 138 от директивата за ДДС.

Вносителят или неговият данъчен представител трябва да отговарят на няколко условия в държавата членка на вноса, в допълнение към задълженията, засягащи всяко данъчнозадължено лице [4]:

a) да бъде идентифициран за целите на ДДС в държавата членка на вноса или да определи данъчен представител за територията ѝ [5],

б) в случай на прехвърляне да бъде идентифициран за целите на ДДС в държавата членка по местоназначение, или да достави стоките на клиент, който е надлежно идентифициран в тази държава,

в) да посочи вътреобщностната доставка или прехвърляне в рекапитулативната декларация, представено на данъчните органи в държавата членка на вноса [6].

От началото на 2011 г. [7] освобождаването от облагане се прилага единствено, ако към момента на одита вносителят е предоставил на компетентните органи в държавата членка на вноса следната минимална информация:

a) своя идентификационен номер по ДДС, издаден от държавата членка на вноса или идентификационния номер по ДДС на своя данъчен представител — платец на ДДС, издаден от държавата членка на вноса;

б) идентификационния номер по ДДС на клиента — получател на стоките в съответствие с член 138, параграф 1, издаден в друга държава членка, или собственият си идентификационен номер по ДДС, издаден в държавата членка, където приключва изпращането или транспорта на стоките, когато последните са предмет на прехвърляне в съответствие с член 138, параграф 2, буква в);

в) документи, удостоверяващи, че внесените стоки са предназначени за транспорт или изпращане от държавата членка на вноса към друга държава членка.

Държавите членки обаче могат да предвидят удостоверяващите документи по буква в) да се предоставят на компетентните органи само след запитване.

Данъчните органи на държавата членка на вноса вписват информацията от рекапитулативната декларация в базата данни VIES, като по този начин тя става достъпна за данъчните органи в държавата членка по местоназначение.

Клиентът (в случай на доставка) или вносителят (в случай на прехвърляне) трябва да декларират пред данъчните органи вътреобщностните придобивания в държавата членка по местоназначение — данъчно събитие, след което ДДС става изискуем в държавата на крайното местоназначение.

[1] Член 201 от Директива 2006/112/EC на Съвета от 28 ноември 2006 г. относно общата система на данъка върху добавената стойност (директива за ДДС) (OВ L 347, 11.12.2006 г., стр. 1).

[2] Член 143, параграф 1, буква г) от директивата за ДДС.

[3] Член 38 от Регламент (ЕИО) № 2454/93.

[4] Директива за ДДС 2006/112/ЕО — член 242 "Всяко данъчнозадължено лице води достатъчно подробна отчетност за прилагания ДДС и за неговия контрол от данъчните органи". Член 220 "Всяко данъчнозадължено лице осигурява … издаването на фактура или от самия него, или от неговия клиент, или на негово име, или в негова полза, от трето лице". Член 250, параграф 1 "Всяко данъчнозадължено лице представя справка-декларация за ДДС, даваща цялата информация, необходима за изчисляване на данъка, който е станал изискуем, и приспаданията, които трябва да се направят, доколкото това е необходимо за установяването на базата за изчисляване на данъка, общата стойност на сделката, свързана с такъв данък и приспадания и стойността на освободените сделки".

[5] Членове 214 и 204 от директивата за ДДС.

[6] Член 262 от директивата за ДДС.

[7] Съгласно членове 1 и 2 от Директива 2009/69/EC на Съвета.

--------------------------------------------------

ПРИЛОЖЕНИЕ II

МОДЕЛ ЗА КОНТРОЛ, ИЗГОТВЕН ОТ ЕСП ПО ОТНОШЕНИЕ НА МИТНИЧЕСКА ПРОЦЕДУРА 42

I. Задължително указване в поле 44 на ЕАД на валиден идентификационен номер по ДДС на вносителя (или на неговия данъчен представител) и на крайния получател (купувача или самия вносител в случай на прехвърлянe) в държавата членка по местоназначение. Проверка в системата VIES на действителността на тези идентификационни номера по ДДС, която се извършва преди допускането на стоките за свободно обращение. В противен случай ДДС се дължи към момента на осъществяване на вноса (вж. в приложение III предвидени ключови проверки № 1—4).

II. Посочване на документи, удостоверяващи, че стоките са предназначени да бъдат транспортирани в друга държава членка, напр. номера на документа за транспорт и кода на страната по местоназначение се посочват съответно в полета 44 и 17 a) от ЕАД. В противен случай митническата декларация не се приема (вж. в приложение III предвидени ключови проверки № 5—8).

III. Като използват собствени техники за управление на риска, митническите органи проверяват впоследствие дали транспортирането към държавата членка по местоназначение, посочена в поле 17 a) от ЕАД, в действителност е извършено непосредствено след вноса; дали доставените стоки в държавата членка по местоназначение са същите като внесените стоки; дали вносителят и доставчикът на стоки са едно и също лице и дали са правилни митническото остойностяване и данъчната основа за начисляване на ДДС. Ако посочените по-горе изисквания не са изпълнени, се извършва последващо възстановяване на ДДС. В случай на занижаване на данъчната основа икономическият оператор е длъжен при необходимост да коригира в рекапитулативната декларация стойността на съответните вътреобщностни доставки или прехвърляния на стоки (вж. в приложение III предвидена ключова проверка № 9).

IV. Автоматичен обмен на информация между митническите и данъчните органи на държавите членки на вноса във връзка с внесените стоки (вж. в приложение III предвидена ключова проверка № 10).

V. С цел гарантиране на изчерпателността/точността на данните данъчните органи сравняват получената от митническите органи информация с рекапитулативната декларация във връзка с ДДС, представена от вносителя (или от неговия данъчен представител). Ако посочените в декларацията суми са с по-ниска стойност от данъчната основа за начисляване на ДДС на внесените стоки, системата за управление на данъчния риск следва да позволи да се определи дали тази разлика трябва да бъде предмет на допълнителна проверка, като се имат предвид рисковите фактори на конкретния случай (вж. в приложение III предвидена ключова проверка № 11).

VI. В случай че не е представена рекапитулативна декларация или че съдържащата се в нея информация не е изчерпателна/точна, данъчните органи в държавата членка по местоназначение биват информирани съобразно споразуменията за административно сътрудничество (вж. в приложение III предвидени ключови проверки № 12 и 13).

VII. Данъчните органи в държавата членка по местоназначение сравняват получената от другите държави членки информация с декларациите за ДДС, представени от клиента (купувача) или от самия вносител в случай на прехвърляне (вж. приложение V).

--------------------------------------------------

ПРИЛОЖЕНИЕ III

БЕНЧМАРКИНГ НА ДЪРЖАВИТЕ ЧЛЕНКИ СПРЯМО МОДЕЛА ЗА КОНТРОЛ, ИЗГОТВЕН ОТ ЕСП

No | Ключови проверки, които митническите органи следва да извършват | BE | DK | ES | FR | AT | SI | SE | Общ сбор за извадката | Ключовите проверки не са надеждни, ако: |

1 | Идентификационният номер по ДДС на вносителя (или на неговия данъчен представител) се посочва в поле 44 (или на друго място в ЕАД). | Да | Да | Не (30/30) | Не (27/35) | Не (13/30) | Да | Да | Не (70/219) | Палатата установи 2 отклонения или едно системно отклонение |

2 | Валидността на този идентификационен номер се проверява от митническите органи преди пускането в обращение на стоките и данъчното освобождаване не се одобрява, ако номерът е невалиден. | Не (34/34) | Да | Не (30/30) | Не (35/35) | Не (29/30) | Не (2/30) | Не (30/30) | Не (160/219) | Палатата установи 2 отклонения или едно системно отклонение |

3 | В поле 44 се посочва идентификационният номер по ДДС на крайния получател (купувача или самия вносител в случай на прехвърляне) в държавата членка по местоназначение. | Не (15/34) | Не (25/30) | Да | Не (16/35) | Да | Да | Да | Не (56/219) | Палатата установи 2 отклонения или едно системно отклонение |

4 | Валидността на този идентификационен номер се проверява от митническите органи преди вдигането на стоките и данъчното освобождаване не се одобрява, ако номерът е невалиден. | Не (32/34) | Не (30/30) | Не (1/30) | Не (35/35) | Не (30/30) | Не (30/30) | Не (30/30) | Не (188/219) | Палатата установи 2 отклонения или едно системно отклонение |

5 | В поле 44 се посочва номера на документа за транспорт в държавата членка по местоназначение. | Не (34/34) | Не (30/30) | Не (20/30) | Не (35/35) | Не (29/30) | Не (27/30) | Не (30/30) | Не (205/219) | Палатата установи 2 отклонения или едно системно отклонение |

6 | Декларацията не се приема, ако номерът на документа за транспорт не е посочен в поле 44. | Не (34/34) | Не (30/30) | Не (30/30) | Не (35/35) | Не (30/30) | Не (30/30) | Не (30/30) | Не (219/219) | Палатата установи 2 отклонения или едно системно отклонение |

7 | В поле 17 а) се посочва кода на страната по местоназначение. | Не (13/34) | Не (12/30) | Да | Не (35/35) | Да | Да | Не (30/30) | Не (90/219) | Палатата установи 2 отклонения или едно системно отклонение |

8 | Декларацията не се приема, ако кодът на страната по местоназначение не е посочен в поле 17 a). | Не (34/34) | Не (30/30) | Да | Не (35/35) | Да | Да | Не (30/30) | Не (129/219) | Палатата установи 2 отклонения или едно системно отклонение |

9 | Като използват собствени техники за управление на риска, митническите органи извършват последваща проверка на спазването на условията за освобождаване от облагане с ДДС. | Не (34/34) | Не (30/30) | Да (28/30) | Да (1/35) | Да (2/30) | Да (18/30) | Да (1/30) | Не (169/219) | Проверката не е обхванала минимум 2 % от елементите на извадката |

10 | Данъчните органи се уведомяват за извършения внос. | Да | Да | Да | Не (35/35) | Не (4/30) | Да | Да | Не (39/219) | Палатата установи 2 отклонения или едно системно отклонение |

No | Ключови проверки, които данъчните органи следва да извършват | BE | DK | ES | FR | AT | SI | SE | Общ сбор за извадката | Ключовите проверки не са надеждни, ако: |

11 | Данъчните органи проверяват изчерпателността и точността на данните от рекапитулативната декларация, като ги сравняват с получената от митниците информация. | Не (34/34) | Не (30/30) | Не (30/30) | Не (35/35) | Не (30/30) | Не (12/30) | Не (29/30) | Не (200/219) | Палатата установи 2 отклонения или едно системно отклонение |

12 | Цялата информация от рекапитулативната декларация се въвежда в системата VIES. | Да | Да | Да | Да | Да | Да | Да | Да | Палатата установи 2 отклонения или едно системно отклонение |

13 | В случай че не е подадена рекапитулативна декларация или съдържащата се в нея информация е непълна, данъчните органи в държавата членка по местоназначение биват уведомени чрез възможностите за административно сътрудничество. | Не (4/34) | Да | Не (15/30) | Да | Не (28/30) | Не (12/30) | Да | Не (59/219) | Палатата установи 2 отклонения или едно системно отклонение |

--------------------------------------------------

ПРИЛОЖЕНИЕ IV

РЕЗУЛТАТИ ОТ ТЕСТВАНЕТО НА УСЛОВИЯТА ЗА ОСВОБОЖДАВАНЕ ОТ ОБЛАГАНЕ И НА ДРУГИ СЪЩЕСТВЕНИ УСЛОВИЯ

No | Изпълнени ли са посочените по-долу условия за освобождаване от данък? | BE | DK | ES | FR | AT | SI | SE | Общо за извадката | Съществени тестове |

1 | Идентификационният номер по ДДС на вносителя (или на данъчния представител) е валиден към момента на вноса. | Да | Да | Не (15/30) | Да | Не (2/30) | Да | Да | Не (17/219) | Грешката има пряко финансово отражение в държавата членка на вноса |

2 | Идентификационният номер по ДДС на крайния получател е валиден към момента на осъществяване на вноса. | Не (6/34) | Не (1/30) | Да | Не (4/35) | Не (1/30) | Да | Да | Нe (12/219) | Грешката има пряко финансово отражение в държавата членка на вноса |

3 | Съществуват доказателства, че транспортът към държавата членка по местоназначение, посочена в поле 17 a), в действителност е бил извършен непосредствено след вноса. | Не (20/34) | Не (1/30) | Не (2/30) | Да | Да | Не (1/30) | Не (12/30) | Не (36/219) | Грешката има пряко финансово отражение в държавата членка на вноса |

4 | Стоките, доставени в държавата членка по местоназначение, са идентични с внесените стоки. | Не (2/34) | Да | Не (1/30) | Да | Да | Да | Да | Не (3/219) | Грешката има пряко финансово отражение в държавата членка на вноса |

5 | Вносителят и доставчикът на стоките са едно и също лице (но може да бъде определен данъчен представител, който да действа от негово име). | Да | Да | Да | Да | Да | Да | Да | Да | Грешката има пряко финансово отражение в държавата членка на вноса |

No | Други съществени изисквания | BE | DK | ES | FR | AT | SI | SE | Общо за извадката | Съществени тестове |

6 | Митническото остойностяване и данъчната основа за начисляване на ДДС са правилни. | Не (1/34) | Да | Да | Да | Да | Не (4/30) | Не (2/30) | Не (7/219) | Грешката има потенциално финансово отражение в държавата членка по местоназначение |

7 | Подадена е изчерпателна рекапитулативна декларация, включваща извършените след вноса на стоките вътреобщностни доставки или вътреобщностно прехвърляне. | Не (8/34) | Не (2/30) | Не (16/30) | Да | Не (28/30) | Не (13/30) | Не (3/30) | Не (70/219) | Грешката има потенциално финансово отражение в държавата членка по местоназначение |

--------------------------------------------------

ПРИЛОЖЕНИЕ V

ПОТВЪРЖДЕНИЕ ЗА НАЧИСЛЯВАНЕ НА ДДС В ДЪРЖАВАТА ЧЛЕНКА ПО МЕСТОНАЗНАЧЕНИЕ

РЕЗУЛТАТИТЕ СА ГРУПИРАНИ ПО ДЪРЖАВИ ЧЛЕНКИ НА ВНОСА

Начислен ДДС? | BE | DK | ES | FR | AT | SI | SE | Общ сбор |

Да | 18 | 19 | 28 | 25 | 14 | 24 | 27 | 155 |

Не | 2 | 2 | 2 | 4 | 7 | 3 | 0 | 20 |

Без отговор | 8 | 9 | 0 | 6 | 9 | 3 | 3 | 38 |

Общ сбор | 28 | 30 | 30 | 35 | 30 | 30 | 30 | 213 |

% от отговорите Да | 90 % | 90 % | 93 % | 86 % | 67 % | 89 % | 100 % | 89 % |

% от отговорите Не | 10 % | 10 % | 7 % | 14 % | 33 % | 11 % | 0 % | 11 % |

РЕЗУЛТАТИТЕ СА ГРУПИРАНИ ПО ДЪРЖАВИ ЧЛЕНКИ ПО МЕСТОНАЗНАЧЕНИЕ

Начислен ДДС? | BE | BG | CZ | DK | DE | IE | ES | FR | IT | LT | HU | MT | NL | RO | AT | PL | PT | SK | FI | SE | UK | Общ сбор |

Да | 7 | 2 | 4 | 2 | 0 | 1 | 12 | 31 | 25 | 2 | 6 | 0 | 8 | 1 | 8 | 10 | 13 | 7 | 2 | 0 | 14 | 155 |

Не | 3 | 0 | 0 | 0 | 0 | 0 | 2 | 2 | 2 | 0 | 2 | 1 | 1 | 0 | 0 | 0 | 2 | 4 | 0 | 1 | 0 | 20 |

Без отговор | 0 | 0 | 0 | 0 | 34 | 0 | 0 | 0 | 0 | 0 | 0 | 0 | 2 | 0 | 0 | 0 | 0 | 0 | 0 | 1 | 1 | 38 |

Общ сбор | 10 | 2 | 4 | 2 | 34 | 1 | 14 | 33 | 27 | 2 | 8 | 1 | 11 | 1 | 8 | 10 | 15 | 11 | 2 | 2 | 15 | 213 |

% от отговорите Да | 70 % | 100 % | 100 % | 100 % | NA | 100 % | 86 % | 94 % | 93 % | 100 % | 75 % | 0 % | 89 % | 100 % | 100 % | 100 % | 87 % | 64 % | 100 % | 0 % | 100 % | 89 % |

% от отговорите Не | 30 % | 0 % | 0 % | 0 % | NA | 0 % | 14 % | 6 % | 7 % | 0 % | 25 % | 100 % | 11 % | 0 % | 0 % | 0 % | 13 % | 36 % | 0 % | 100 % | 0 % | 11 % |

--------------------------------------------------